সিমোন মিনিয়োলে
সিমোন লুক হিল্ডেবার্ট মিনিয়োলে (ওলন্দাজ: Simon Mignolet, ওলন্দাজ উচ্চারণ: [ˈsimɔn ˈmiɲɔlɛː], ফরাসি : [simɔ̃ miɲɔlɛ]; জন্ম: ৬ মার্চ ১৯৮৮; সিমোন মিনিয়োলে নামে সুপরিচিত) হলেন একজন বেলজীয় পেশাদার ফুটবল খেলোয়াড়। তিনি বর্তমানে বেলজীয় ক্লাব ব্রুজ এবং বেলজিয়াম জাতীয় দলের হয়ে গোলরক্ষক হিসেবে খেলেন। ২০০৪–০৫ মৌসুমে, বেলজীয় ফুটবল ক্লাব সিন্ট-ট্রইডেন্সের যুব পর্যায়ের হয়ে খেলার মাধ্যমে মিনিয়োলে ফুটবল জগতে প্রবেশ করেন এবং এই দলের হয়ে খেলার মাধ্যমেই ফুটবল খেলায় বিকশিত হয়েছেন। ২০০৬–০৭ মৌসুমে, সিন্ট-ট্রইডেন্সের মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ী জীবন শুরু করেন। সিন্ট-ট্রইডেন্সে-এ তিনি ৪ মৌসুম অতিবাহিত করেছেন; যেখানে তিনি ১০০ ম্যাচে ১টি গোল করেছেন। পরবর্তীতে তিনি সান্ডারল্যান্ড এবং লিভারপুলের হয়ে খেলেছেন। ২০১৯–২০ মৌসুমে, তিনি ৭ মিলিয়ন ইউরোর বিনিময়ে লিভারপুল হতে বেলজীয় ফুটবল ক্লাব ক্লাব ব্রুজে যোগদান করেছেন। ২০০৩ সালে, মিনিয়োলে বেলজিয়াম অনূর্ধ্ব-১৬ দলের হয়ে বেলজিয়ামের বয়সভিত্তিক পর্যায়ে অভিষেক করেছিলেন। প্রায় ৮ বছর যাবত বেলজিয়ামের বয়সভিত্তিক দলের হয়ে খেলার পর, তিনি ২০১১ সালে বেলজিয়ামের হয়ে আন্তর্জাতিক পর্যায়ে অভিষেক করেছেন; বেলজিয়ামের জার্সি গায়ে তিনি এপর্যন্ত ৩৫ ম্যাচে অংশগ্রহণ করেছেন।